लक्ष्मीनारायणकवचम्
श्रीगणेशाय नमः ।	
श्रीभैरव उवाच ।	
अधुना देवि वक्ष्यामि लक्ष्मीनारायणस्य ते ।	
कवचं मन्त्रगर्भं च वज्रपञ्जरकाख्यया ॥ १॥	
श्रीवज्रपञ्जरं नाम कवचं परमाद्भुतम् ।	
रहस्यं सर्वदेवानां साधकानां विशेषतः ॥ २॥	
यं धृत्वा भगवान् देवः प्रसीदति परः पुमान् ।	
यस्य धारणमात्रेण ब्रह्मा लोकपितामहः ॥ ३॥	
ईश्वरोऽहं शिवो भीमो वासवोऽपि दिवस्पतिः ।	
सूर्यस्तेजोनिधिर्देवि चन्द्रर्मास्तारकेश्वरः ॥ ४॥	
वायुश्च बलवांल्लोके वरुणो यादसाम्पतिः ।	
कुबेरोऽपि धनाध्यक्षो धर्मराजो यमः स्मृतः ॥ ५॥	
यं धृत्वा सहसा विष्णुः संहरिष्यति दानवान् ।	
जघान रावणादींश्च किं वक्ष्येऽहमतः परम् ॥ ६॥	
कवचस्यास्य सुभगे कथितोऽयं मुनिः शिवः ।	
त्रिष्टुप् छन्दो देवता च लक्ष्मीनारायणो मतः ॥ ७॥	
रमा बीजं परा शक्तिस्तारं कीलकमीश्वरि ।	
भोगापवर्गसिद्ध्यर्थं विनियोग इति स्मृतः ॥ ८॥	
ॐ अस्य श्रीलक्ष्मीनारायणकवचस्य शिवः ऋषिः ।,	
त्रिष्टुप् छन्दः ।, श्रीलक्ष्मीनारायण देवता ।,	
श्रीं बीजं ।, ह्रीं शक्तिः ।, ॐ कीलकं ।,	
भोगापवर्गसिद्ध्यर्थे पाठे विनियोगः ।	
अथ ध्यानम् ।	
पूर्णेन्दुवदनं पीतवसनं कमलासनम् ।	
लक्ष्म्या श्रितं चतुर्बाहुं लक्ष्मीनारायणं भजे ॥ ९॥	
अथ कवचम् ।	
ॐ वासुदेवोऽवतु मे मस्तकं सशिरोरुहम् ।	
ह्रीं ललाटं सदा पातु लक्ष्मीविष्णुः समन्ततः ॥ १०॥	
ह्सौः नेत्रेऽवताल्लक्ष्मीगोविन्दो जगतां पतिः ।	
ह्रीं नासां सर्वदा पातु लक्ष्मीदामोदरः प्रभुः ॥ ११॥	
श्रीं मुखं सततं पातु देवो लक्ष्मीत्रिविक्रमः ।	
लक्ष्मी कण्ठं सदा पातु देवो लक्ष्मीजनार्दनः ॥ १२॥	
नारायणाय बाहू मे पातु लक्ष्मीगदाग्रजः ।	
नमः पार्श्वौ सदा पातु लक्ष्मीनन्दैकनन्दनः ॥ १३॥	
अं आं इं ईं पातु वक्षो ॐ लक्ष्मीत्रिपुरेश्वरः ।	
उं ऊं ऋं ॠं पातु कुक्षिं ह्रीं लक्ष्मीगरुडध्वजः ॥ १४॥	
लृं लॄं एं ऐं पातु पृष्ठं ह्सौः लक्ष्मीनृसिंहकः ।	
ओं औं अं अः पातु नाभिं ह्रीं लक्ष्मीविष्टरश्रवः ॥ १५॥	
कं खं गं घं गुदं पातु श्रीं लक्ष्मीकैटभान्तकः ।	
चं छं जं झं पातु शिश्र्नं लक्ष्मी लक्ष्मीश्वरः प्रभुः ॥ १६॥	
टं ठं डं ढं कटिं पातु नारायणाय नायकः ।	
तं थं दं धं पातु चोरू नमो लक्ष्मीजगत्पतिः ॥ १७॥	
पं फं बं भं पातु जानू ॐ ह्रीं लक्ष्मीचतुर्भुजः ।	
यं रं लं वं पातु जङ्घे ह्सौः लक्ष्मीगदाधरः ॥ १८॥	
शं षं सं हं पातु गुल्फौ ह्रीं श्रीं लक्ष्मीरथाङ्गभृत् ।	
ळं क्षः पादौ सदा पातु मूलं लक्ष्मीसहस्रपात् ॥ १९॥	
ङं ञं णं नं मं मे पातु लक्ष्मीशः सकलं वपुः ।	
इन्द्रो मां पूर्वतः पातु वह्निर्वह्नौ सदावतु ॥ २०॥	
यमो मां दक्षिणे पातु नैरृत्यां निरृतिश्च माम् ।	
वरुणः पश्चिमेऽव्यान्मां वायव्येऽवतु मां मरुत् ॥ २१॥	
उत्तरे धनदः पायादैशान्यामीश्वरोऽवतु ।	
वज्रशक्तिदण्डखड्ग पाशयष्टिध्वजाङ्किताः ॥ २२॥	
सशूलाः सर्वदा पान्तु दिगीशाः परमार्थदाः ।	
अनन्तः पात्वधो नित्यमूर्ध्वे ब्रह्मावताच्च माम् ॥ २३॥	
दशदिक्षु सदा पातु लक्ष्मीनारायणः प्रभुः ।	
प्रभाते पातु मां विष्णुर्मध्याह्ने वासुदेवकः ॥ २४॥	
दामोदरोऽवतात् सायं निशादौ नरसिंहकः ।	
सङ्कर्षणोऽर्धरात्रेऽव्यात् प्रभातेऽव्यात् त्रिविक्रमः ॥ २५॥	
अनिरुद्धः सर्वकालं विश्वक्सेनश्च सर्वतः ।	
रणे राजकुले द्युते विवादे शत्रुसङ्कटे	
ॐ ह्रीं ह्सौः ह्रीं श्रीं मूलं लक्ष्मीनारायणोऽवतु ॥ २६॥	
ॐॐॐरणराजचौररिपुतः पायाच्च मां केशवः	
ह्रींह्रींह्रींहह्हाह्सौः ह्सह्सौः वह्नेर्वतान्माधवः ।	
ह्रींह्रींह्रींजलपर्वताग्निभयतः पायादनन्तो विभुः	
श्रींश्रींश्रींशशशाललं प्रतिदिनं लक्ष्मीधवः पातु माम् ॥ २७॥	
इतीदं कवचं दिव्यं वज्रपञ्जरकाभिधम् ।	
लक्ष्मीनारायणस्येष्टं चतुर्वर्गफलप्रदम् ॥ २८॥	
सर्वसौभाग्यनिलयं सर्वसारस्वतप्रदम् ।	
लक्ष्मीसंवननं तत्वं परमार्थरसायनम् ॥ २९॥	
मन्त्रगर्भं जगत्सारं रहस्यं त्रिदिवौकसाम् ।	
दशवारं पठेद्रात्रौ रतान्ते वैष्णवोत्तमः ॥ ३०॥	
स्वप्ने वरप्रदं पश्येल्लक्ष्मीनारायणं सुधीः ।	
त्रिसन्ध्यं यः पठेन्नित्यं कवचं मन्मुखोदितम् ॥ ३१॥	
स याति परमं धाम वैष्णवं वैष्णवेश्वरः ।	
महाचीनपदस्थोऽपि यः पठेदात्मचिन्तकः ॥ ३२॥	
आनन्दपूरितस्तूर्णं लभेद् मोक्षं स साधकः ।	
गन्धाष्टकेन विलिखेद्रवौ भूर्जे जपन्मनुम् ॥ ३३॥	
पीतसूत्रेण संवेष्ट्य सौवर्णेनाथ वेष्टयेत् ।	
धारयेद्गुटिकां मूर्ध्नि लक्ष्मीनारायणं स्मरन् ॥ ३४॥	
रणे रिपुन् विजित्याशु कल्याणी गृहमाविशेत् ।	
वन्ध्या वा काकवन्ध्या वा मृतवत्सा च याङ्गना ॥ ३५॥	
सा बध्नीयान् कण्ठदेशे लभेत् पुत्रांश्चिरायुषः ।	
गुरुपदेशतो धृत्वा गुरुं ध्यात्वा मनुं जपन् ॥ ३६॥	
वर्णलक्षपुरश्चर्या फलमाप्नोति साधकः ।	
बहुनोक्तेन किं देवि कवचस्यास्य पार्वति ॥ ३७॥	
विनानेन न सिद्धिः स्यान्मन्त्रस्यास्य महेश्वरि ।	
सर्वागमरहस्याढ्यं तत्वात् तत्वं परात् परम् ॥ ३८॥	
अभक्ताय न दातव्यं कुचैलाय दुरात्मने ।	
दीक्षिताय कुलीनाय स्वशिष्याय महात्मने ॥ ३९॥	
महाचीनपदस्थाय दातव्यं कवचोत्तमम् ।	
गुह्यं गोप्यं महादेवि लक्ष्मीनारायणप्रियम् ।	
वज्रपञ्जरकं वर्म गोपनीयं स्वयोनिवत् ॥ ४०॥	
॥ इति श्रीरुद्रयामले तन्त्रे श्रीदेवीरहस्ये	
लक्ष्मीनारायणकवचं सम्पूर्णम् ॥